Komisijos reglamentas (EEB) Nr. 3893/88
1988 m. gruodžio 14 d.
iš dalies keičiantis Reglamentą (EEB) Nr. 2290/83, išdėstantį Tarybos reglamento (EEB) Nr. 918/83, nustatančio Bendrijos atleidimo nuo muitų sistemą, 50-59 straipsnių įgyvendinimo nuostatas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. kovo 28 d. Tarybos reglamentą (EEB) Nr. 918/83, nustatantį Bendrijos atleidimo nuo muitų sistemą [1], su paskutiniais pakeitimais, padarytais Reglamentu (EEB) Nr. 1315/88 [2], ypač į jo 143 straipsnį,
kadangi Reglamento (EEB) Nr. 918/83 63a ir 63b straipsniais į Bendrijos atleidimo nuo muitų sistemą galutinai įtrauktos anksčiau neprivalomos to reglamento 137 ir 138 straipsnių nuostatos, taikomos medicinos tyrimams, medicininėms diagnozėms ar medicininiam gydymui naudojamiems prietaisams ir aparatams;
kadangi tokios įgyvendinimo nuostatos kai kuriais atžvilgiais gali remtis analogiškomis Komisijos reglamento (EEB) Nr. 2290/83 [3] su pakeitimais, padarytais Reglamentu (EEB) Nr. 1745/854 [4], nuostatomis; kadangi dėl to būtų tikslinga visose analogiškose situacijose vadovautis bendru dokumentu padarant pakeitimą, išplečiantį Reglamento (EEB) Nr. 2290/83 taikymo sritį;
kadangi šiomis nuostatomis nustatytos tvarkos įgyvendinimo praktika rodo, kad reikia padaryti tam tikrus pritaikymus;
kadangi šiame reglamente numatytos priemonės atitinka Neapmuitinamo įvežimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2290/83 iš dalies keičiamas taip:
1) pavadinimas pakeičiamas taip:
"1983 m. liepos 29 d. Komisijos reglamentas (EEB) Nr. 2290/83, išdėstantis Tarybos reglamento (EEB) Nr. 918/83, nustatančio Bendrijos atleidimo nuo muitų sistemą, 50-59 straipsnių ir 63a bei 63b straipsnių įgyvendinimo nuostatas"
;
2) 1 straipsnis pakeičiamas taip:
"1 straipsnis
Šis reglamentas nustato Reglamento (EEB) Nr. 918/83 (toliau - pagrindinis reglamentas) 50-59 straipsnių ir 63a bei 63b straipsnių įgyvendinimo nuostatas.";
3) 7 straipsnio 2 dalies antroji pastraipa pakeičiama taip:
"Kol remiantis šiuo straipsniu bus priimtas sprendimas dėl prašymo atleisti nuo muitų, kompetentinga institucija gali leisti atitinkamą prietaisą ar aparatą įvežti, laikinai nemokant importo muitų, jei įstaiga ar organizacija, kuriai siunčiamos prekės, įsipareigoja sumokėti atitinkamus importo muitus, jeigu leidimas įvežti be importo muitų nebūtų duotas.";
4) 7 straipsnio 7 dalis papildoma tokiu sakiniu:
"Šis laikotarpis vis dėlto gali būti pratęstas, tačiau negali trukti ilgiau kaip devynis mėnesius, jeigu Komisija mano esant būtina kreiptis į valstybę narę papildomos informacijos tam, kad galėtų priimti sprendimą. Tuo atveju Komisija turi informuoti prašančiąją kompetentingą instituciją iki pirmojo šešių mėnesių laikotarpio pabaigos.";
5) įterpiama Va antraštinė dalis:
"Va ANTRAŠTINĖ DALIS
SPECIALIOS NUOSTATOS DĖL LEIDIMO BE IMPORTO MUITŲ ĮVEŽTI MEDICINOS PRIETAISUS IR APARATUS PAGAL PAGRINDINIO REGLAMENTO 63a IR 63b STRAIPSNIUS
15a straipsnis
1. Kad būtų leista pagal pagrindinio reglamento 63a ir 63b straipsnius be importo muitų įvežti prietaisus ir aparatus, įstaigos arba organizacijos, kuriai siunčiamos prekės, vadovas arba jo įgaliotas atstovas privalo pateikti valstybės narės, kurioje yra toji įstaiga arba organizacija, kompetentingai institucijai prašymą.
2. 1 dalyje nurodytame prašyme turi būti pateikta tokia informacija apie atitinkamą prietaisą arba aparatą:
a) tikslus gamintojo naudojamas prietaiso ar aparato aprašymas ir numanoma jo klasifikacija pagal tarifų nomenklatūrą;
b) gamintojo ir, jei žinoma, tiekėjo pavadinimas arba įmonės pavadinimas bei adresas;
c) prietaiso ar aparato kilmės šalis;
d) vieta, kurioje numatoma prietaisą ar aparatą naudoti;
e) kokiam naudojimui prietaisas ar aparatas yra skirtas.
3. Dovanojimo atveju prašyme taip pat nurodoma:
a) dovanotojo pavadinimas arba įmonės pavadinimas;
b) pareiškėjo patvirtinimas, kad:
i) dovanotojas, dovanodamas tuos prietaisus ar aparatus, iš to neturi jokios komercinės naudos;
ii) dovanotojas jokiais ryšiais nesusijęs su prietaisų ar aparatų, kuriuos prašoma leisti įvežti be muitų, gamintoju.
15b straipsnis
1. Jeigu valstybės narės kompetentinga institucija numato leisti įvežti prietaisus ar aparatus be muitų, kaip nustatyta pagrindinio reglamento 63a straipsnyje, ji konsultuojasi su kitomis valstybėmis, kad įsitikintų, ar lygiaverčiai aparatai ir prietaisai nėra gaminami Bendrijoje.
2. Jeigu konsultacijos prašanti institucija per keturis mėnesius negauna jokio atsakymo, ji laikosi nuomonės, kad valstybėse narėse, su kuriomis buvo konsultuotasi, prietaisai, lygiaverčiai tiems, kuriuos buvo prašoma leisti įvežti be muitų, negaminami.
3. Jeigu konsultacijos prašymą gavusiai institucijai keturių mėnesių laikotarpis nepakankamas, ši institucija apie tai informuoja konsultacijos prašančią instituciją ir nurodo laikotarpį, per kurį galima tikėtis galutinio atsakymo. Toks laikotarpis negali trukti ilgiau kaip dar du mėnesius.
4. Jeigu užbaigus 1-3 dalyse numatytą konsultacijos procedūrą konsultacijos prašanti institucija nustato, kad laikomasi 63a straipsnio 1 dalies a, b ir c punktuose nustatytų sąlygų, ji atleidžia nuo muitų. Kitais atvejais ji prašymą atleisti nuo muitų atmeta.
15c straipsnis
Jeigu valstybės narės, kurioje yra prekes gaunanti įstaiga arba organizacija, kompetentinga institucija negali priimti sprendimo, kaip nurodyta 15b straipsnyje, mutatis mutandis taikomos nuostatos, reglamentuojančios 7 straipsnio 2-7 dalyse nustatytą tvarką dėl leidimo be muitų įvežti mokslinius prietaisus ir aparatus.
15d straipsnis
15a-15c straipsnių nuostatos mutatis mutandis taikomos prietaisų ir aparatų, kuriuos buvo leista įvežti be muitų pagal pagrindinio reglamento 63a straipsnio 2 dalies a ir b punktus, atsarginėms dalims, sudėtinėms dalims, konkretiems reikmenims ir įrankiams, reikalingiems tų prietaisų ir aparatų priežiūrai, kontrolei, kalibravimui ar remontui.
15e straipsnis
8 straipsnio nuostatos taikomos mutatis mutandis."
;
6) 16 straipsnio 1 dalies pirma pastraipa pakeičiama taip:
"Kiekviena valstybė narė Komisijai atsiunčia sąrašą tų prietaisų, aparatų, atsarginių dalių, sudėtinių dalių, reikmenų ir įrankių, kurių kaina ar muitinė vertė viršija 5000 ekiu ir kuriuos įvežti be importo muitų ji leido arba neleido pagal 7 straipsnio 1 dalį, 14 straipsnio 1 dalį arba 15b straipsnio 4 dalį."
2 straipsnis
Šis reglamentas įsigalioja 1989 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. gruodžio 14 d.